**O B R A Z L O Ž E NJ E**

**I.** USTAVNI OSNOV ZA DONOŠENJE ZAKONA

Ustavni osnov za donošenje ovog zakona sadržan je u odredbi člana 99. stav 1. tačka 4. Ustava Republike Srbije, prema kojem Narodna skupština potvrđuje međunarodne ugovore kad je zakonom predviđena obaveza njihovog potvrđivanja.

**II.** RAZLOZI ZA POTVRĐIVANJE MEĐUNARODNOG UGOVORA

Sporazum o slobodnoj trgovini između Republike Srbije i Republike Turske (u daljem tekstu: Sporazum), zaključen je 1. juna 2009. godine, a počeo je da se primenjuje 1. septembra 2010. godine („Službeni glasnik Republike Srbije – Međunarodni ugovori”, broj 105/09).

Čl. 11, 14. i 29. Sporazuma, predviđeno je da će Republika Srbija i Republika Turska, ispitati mogućnost odobravanja daljih međusobnih koncesija u trgovini poljoprivrednim proizvodima, odnosno da će u svojim naporima da postepeno razviju i prošire međusobnu saradnju, posebno u kontekstu evropskih integracija, sarađivati u cilju postizanja progresivne liberalizacije i uzajamnog otvaranja svojih tržišta za trgovinu uslugama, uzimajući u obzir odredbe Opšteg sporazuma o trgovini usluga Svetske trgovinske organizacije (GATS) .

Imajući u vidu navedeno, a u cilju unapređenja sveukupnih ekonomskih odnosa između dve zemlje tokom 2017. godine održano je više sastanaka dve strane u cilju postizanja dogovora oko mogućnosti dalje liberalizacije trgovine poljoprivrednim proizvodima i uslugama po Sporazumu (a u skladu sa inicijativom reaktiviranom u avgustu 2016. godine, u Istanbulu, tokom sastanka na ministarskom nivou).

Vlada je Zaključkom 05 Broj: 018-633/2018 od 23. januara 2018. godine usvojila tekst Protokola I Sporazuma o slobodnoj trgovini između Republike Srbije i Republike Turske i tekst Protokola III o trgovini uslugama Sporazuma o slobodnoj trgovini između Republike Srbije i Republike Turske.

Protokol I i Protokol III o trgovini uslugama je u skladu sa Zaključkom Vlade 05 Broj: 018-633/2018 od 23. januara 2018. godine sa srpske strane potpisao Rasim Ljajić, potpredsednik Vlade i ministar trgovine, turizma i telekomunikacija.

**III.** STVARANJE FINANSIJSKIH OBAVEZA ZA REPUBLIKU SRBIJU IZVRŠAVANJEM MEĐUNARODNOG UGOVORA

Izvršavanjem Protokola I Sporazuma o slobodnoj trgovini između Republike Srbije i Republike Turske i Protokola III o trgovini uslugama Sporazuma o slobodnoj trgovini između Republike Srbije i Republike Turske, sačinjenih u Ankari, 30. januara 2018. godine, ne stvaraju se finansijske obaveze za Republiku Srbiju.

**IV.** PROCENA POTREBNIH FINANSIJSKIH SREDSTAVA ZA IZVRŠAVANJE MEĐUNARODNOG UGOVORA

S obzirom na to da se izvršavanjem Protokola I Sporazuma o slobodnoj trgovini između Republike Srbije i Republike Turske i Protokola III o trgovini uslugama Sporazuma o slobodnoj trgovini između Republike Srbije i Republike Turske, ne stvaraju finansijske obaveze za Republiku Srbiju, sprovođenje ovog međunarodnog ugovora ne iziskuje posebna finansijska sredstva u budžetu Republike Srbije